บ้านปูหยุดดำดิ่งไม่กลัวตั้งสำรอง
หุ้นบ้านปูวิ่งฉิว บริษัทยันไม่ตั้งสำรองคดี “งานทวี”
2 ต.ค. 2555

หุ้นบ้านปูวิ่งฉิว บริษัทยันไม่ตั้งสำรองคดี “งานทวี”
 นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) เปิดเผยว่า บริษัทและบริษัทย่อยไม่ตั้งสำรองสำหรับค่าเสียหายให้แก่กลุ่มนายศิวะ งานทวี และจะอุทธรณ์คำพิพากษาต่อไป
บริษัทไม่ตั้งสำรองในกรณีนี้เป็นความเห็นที่สอดคล้องกันของทุกฝ่าย ทั้งคณะกรรมการ ผู้บริหาร และที่ปรึกษากฎหมายที่ได้ยืนยันหนักแน่นถึงข้อต่อสู้ ทั้งในประเด็นข้อเท็จจริงและข้อกฎหมาย นอกจากนี้ไม่มีเหตุที่จะต้องรับผิดชำระค่าข้อมูล ค่าลงทุน และค่าใช้จ่ายตลอดจนค่าเสียโอกาสในโครงการหงสาเดิมที่รัฐบาลลาวได้ยกเลิกไปแล้ว
สำหรับโครงการหงสา เป็นโครงการระหว่างประเทศที่บริษัทได้ใช้เวลาในการแก้ไขปัญหาและพัฒนามาจนถึงปัจจุบัน ซึ่งมีความก้าวหน้าเป็นอย่างดีและอยู่ในระดับที่น่าพอใจ นอกจากนี้ยังเป็นโครงการที่บ้านปูให้ความสำคัญ เพราะจะเป็นประโยชน์อย่างยิ่งกับทั้งประเทศไทยและ สปป.ลาว โดยเฉพาะในเรื่องความมั่นคงด้านพลังงานไฟฟ้า
ผู้ตรวจสอบบัญชีรายหนึ่ง เปิดเผยว่า บ้านปูไม่ตั้งสำรองฯ ไม่ผิดหลักการบันทึกบัญชี เพราะคดียังไม่สิ้นสุดและมีการต่อสู้ในชั้นศาล จึงประมาณการความเสียหายไม่ได้ แต่บริษัทจะต้องรายงานข้อมูลและความคืบหน้าของคดีนี้ในงบการเงิน เพื่อให้ผู้ถือหุ้นและนักลงทุนทั่วไปทราบ
ด้านราคาหุ้น BANPU กระโดดรับข่าวดีบริษัทยืนยันไม่ตั้งสำรองฯ จากความเสียหายมากกว่า 3 หมื่นล้านบาท อย่างที่นักวิเคราะห์และนักลงทุนกังวล โดยราคาปิดที่ 399 บาท บวก 7 บาท หรือ 1.79% มูลค่าซื้อขายรวม 802 ล้านบาท